Land-vaan-Axels

**Land-vaan-Axels** is de naom veur 't dialek oet 't Land vaan Axel, 'nen historische landstriek in 't midde vaan Ziews-Vlaondere dee deil oetmaak vaan de huiege gemeinte Terneuzen meh dao neet gans mèt samevèlt. Concreet weurt 't Land-vaan-Axels gesproke in de plaotse Terneuzen, Axel, Othene, Hoek en Zaamslag. 't Dialek weurt in 't gemein tot 't Ziews gerekend, 'nen inkele kier evels oonder 't Wes-Vlaoms.

## Vörmingshistorie en plaots in 't dialeklandsjap
De Westerschelde moot in 't verleie de grens höbbe gevörmp vaan diverse typisch (Wes- en Oos-)Vlaomse taolkinmerke die op de Ziewse eilen neet veurkoume. Zoedoende heet woersjijnelek de taol vaan 't Land vaan Axel vreuger neet wezelek versjèld vaan 't Land-vaan-Cadzands. Dao kaom evels veraandering in wie Terneuzen 'n vestingstad woort boe de ziemach vaan de Rippubliek 'ne belaankrieke basis had. In deen tied voont 't Ziews, wat in de Rippubliek mie prestiesj had es 't Wes-Vlaoms, hei ingaank. De verspreiing heel op bij de grenze vaan 't Land van Axel, umtot dit 'n eiland waor wat door kreke vaan aander landstrieke gesjeie woort. Ouch 't Land vaan Cadzand, wel protestants meh mèt minder militair presintie, bleef vaan dezen invlood versjoend. ('t Land vaan Hulst, zjus oostelek vaan Axel, heel zien eige dialek, dewijl de dörper zuielek devaan ziech aonslete bij diverse Oos-Vlaomse dialekgróppe vaan 't Belsj.)

De mieste Nederlandse dialectologe höbbe zoewel 't Land-vaan-Axels es 't Land-vaan-Cadzands bij 't Ziews ingedeild. Allein Jac. van Ginneken verstoont 't Land-vaan-Axels es e Ziews dialek, dewijl heer 't Land-vaan-Cadzands bij 't Wes-Vlaoms indeilde.

## Kinmerke
### Klaanklier
Väöl dinger in de klaanklier zien nog typisch Wes-Vlaoms. Zoe is de Middelnederlandse *ae* hei veraanderd in 'nen dèks gerunden achterklinker *[[ao]]*. Op de Ziewse eilen is dit bij erfwäörd zoeget ummer 'nen haafope veurklinker *[[ae]]*. De *ao* huurt me allein in Middelburg en Vlissinge, en zelfs dao is de Middelnederlandse *ae* 'ne veurklinker es ze veur 'n *-r* kump. In 't Land-vaan-Axels is 't ouch daan 'n *ao*: *baord* 'baard'. Me huurt wel 'n *ae* es op die plaots historisch 'n *e* stoont: *aerde* 'eerd'.

In 't Land vaan Axel huurt me euveral de binnelandse vörm *af* in tegestèlling tot 't Ingweoons *of*.

De korte *[[a]]* veur *-l* vertuint wie op e groet deil vaan de Ziewse eilen de neiging um te transformere tot 'ne (haaf)lange gerunden ope achterklinker: *vaolle*. Dit steit in tegestèlling tot 't Land-vaan-Cadzands, boe me gewoen *valle* kint.

De Middelnederlandse *ii/ij* en *uu* zien einklaanke gebleve, wie in alle Ziewse en Wes-Vlaomse dialekte. Heimèt versjèlt 't Land-vaan-Axels dujelek vaan 't Hulsters en de dörper oet de grensstriek. 'Ies' beveurbeeld klink in Axel wie *ies*, in Philippine wie *ès* en in Hulst wie *ais*. In de wäörd *bluven*, *pupe*, *twuvel*, *vuuf* en *wuuf* klink 'n *uu* op de plaots vaan de Middelnederlandse *ii*; ouch dit is universeel veur 't Ziews en 't Wes-Vlaoms, dewijl de umringende Oos-Vlaomse dialekte ouch dao *è*, *ij* of *ai* höbbe.

De korte *[[o]]* veur 'ne velaire nasaol weurt in e woord wie *joenk* soms tot *oe* geslote. In 't Land vaan Axel gebäört dit evels neet consequent, wat in 't Land vaan Cadzand wel zoe is.

Wie in e groet deil Ziews-Vlaondere, bekaans gans Wes-Vlaondere en e groet deil vaan Oos-Vlaondere weurt d'n oetgaank *-en* 'ingeslók' tot lèttergreepdragende nasaol.

De *-r-* vèlt oet wienie 'n *-s* drachter kump. Dit is vrij algemein op de Ziewse eilen, in 't Wes-Vlaams en ouch in 't Land vaan Hulst.

### Grammair
In de grammair deit 't Land-vaan-Axels noe ins mèt 't Ziews, daan weer mèt 't Wes-Vlaoms mèt.

't Persoenelek veurnaomwoord *jie/je* besteit zoewel beklemtoend es oonbeklemtoend. In 't Land-vaan-Cadzands gebruuk me *gie*. Ouch de verveuging mèt twie kier 't persoenelek veurnaomwoord is in 't Land vaan Axel oonbekind (Axels *maok j(i)e* tegeneuver Cadzands *maakje-gie*).

In 't Land vaan Axel gebruuk me 't persoenelek veurnaomwoord *wudder* veur 'veer'. Op de Ziewse eilen is dat in 't gemein *oans/ongs* etc., al kump *wulder* ouch dao veur.

't Systeem mèt twie infinitieve, wat de mieste Ziewse dialekte vaan 't Aajdfries höbbe euvergenome, besteit in 't Land vaan Axels neet mie. D'n infitinief indeg ummer op *-n*.

In 't Land vaan Axel weurt, wie in gans Ziews-Vlaondere, 't voltoejd deilwoord mèt *ge-* gevörmp.

't Werkwoord 'höbbe' heet in 't Land-vaan-Axels euver 't algemein Wes-Vlaomse vörm: d'n infinitief meh ouch d'n ierste persoen inkelvoud is *èn*.

## Dialekbehaajd
Wieväöl lui 't dialek nog spreke is neet bekind. Vas steit tot 't bij de joonger generatie achteroet geit; daoneve kin me ouch constatere tot in Terneuzen-stad e stök minder dialek weurt gesproke es in Axel en de dörper roontelum.

## Cultivatie
Oet 't Land vaan Axel kaome noets väöl dialeksjrievers of meziekgróppe. Jan Lauret oet Hoek, dee sinds jaore in Middelburg woent, maak columns veur Omroep Zeeland, boevaan 'r e deil ouch in bookvörm oetbrach. De fiesband De Lamaketta's haolde in eder geval nog bekindheid in gans Ziews-Vlaondere en traoje ouch bove de Westerschelde nog welins op. Dit veraanderde in de jaore '10, wie Broeder Dieleman opstoont. Deze zenger, dee in Middelburg woent meh in Axel opgreujde, braok lendelek door mèt verstèlde folk dee oonder mie op Bonnie Prince Billy waor gebaseerd.

## Rifferenties


## Extern links
* De parabel vaan de Verlore Zoon in 't Land-vaan-Axels